[{"text_idx": "#000000", "text": "Kliimamuutustega vo\u0303itlemisel ei saa raskuste kiuste taganeda"}, {"text_idx": "#000001", "text": "Po\u0308o\u0308rdelised su\u0308ndmused, nagu COVID-19 pandeemia ja Venemaa so\u0303jaline agressioon Ukrainas, ei ole lasknud riikidel keskenduda meie aja peamisele globaalprobleemile \u2013 kliimamuutustele. Vaja la\u0308heb po\u0303hjalikke lahendusi, sealhulgas tuleb otsustavalt liikuda rohelisemate energialahenduste poole. To\u0303rksate valitsuste ja u\u0308hiskondade o\u0303iges suunas liikuma saamiseks on vaja nii aktiivset poliitilist sekkumist kui ka valmisolekut usaldada turujo\u0303ude."}, {"text_idx": "#000002", "text": "Rahvusvahelise Kaitseuuringute Keskuse teadusjuht / teadur"}, {"text_idx": "#000006", "text": "Viimase mo\u0303ne aasta va\u0308ltel on inimkonna ta\u0308helepanu keskendunud peaasjalikult pakilisematele teemadele, nagu koroonaviiruse pandeemia ja nu\u0308u\u0308d so\u0303ja puhkemine Euroopas. Need juhivad meie ko\u0303igi ta\u0308helepanu ko\u0303rvale u\u0308helt suuremalt ohult \u2013 meie kui liigi jaoks to\u0303esti eksistentsiaalselt ohult \u2013, kontrollimatute kliimamuutuste katastroofilistelt mo\u0303judelt."}, {"text_idx": "#000007", "text": "Siiski on teadlased ja suurem osa poliitikutestki nu\u0308u\u0308d jo\u0303udnud selgele arusaamale, et temperatuurito\u0303usu hoidmine tunduvalt alla 2 \u00b0C ja eelistatavalt mitte u\u0308le 1,5 \u00b0C, mis oli Pariisi kokkuleppe eesma\u0308rk, hoides seela\u0308bi a\u0308ra ko\u0303ige ha\u0308vitavamad stsenaariumid, no\u0303uab po\u0303hjalikke u\u0308mberkorraldusi, mis muudavad juurteni mitte ainult meie energiasu\u0308steeme, vaid kogu meie majandust ja u\u0308hiskondi."}, {"text_idx": "#000008", "text": "U\u0308RO kliimamuutuste konverents Glasgow\u2019s tekitas lootust, et riigid on muutuste vajalikkusest aru saanud, ja saavutas kokkuleppe reas kliimaeesma\u0308rkides, mis pakub lootusekiirt. Ometi on raske mitte no\u0303ustuda kliimaaktivistide, valitsusva\u0308liste organisatsioonide ja paljude teadlastega, kes u\u0308tlevad, et seda vo\u0303ib olla liiga va\u0308he ja liiga hilja. Riigid, kes emiteerivad suurimaid CO2 koguseid, kohustusid saavutama su\u0308siniku null-heite eesma\u0308rgi ajakava ja\u0308rgi, mis ulatub aastatesse 2060\u20132070, ning need kohustused on sageli ebama\u0308a\u0308rased. Konkreetsete plaanide puudumisel ja nii pika u\u0308leminekuperioodi korral tabab maailma to\u0303ena\u0308oliselt nii palju kliimamuutusi, et ko\u0303ige ohtlikumaid stsenaariume ei saa enam va\u0308ltida."}, {"text_idx": "#000009", "text": "Prognoosid viivad meid ikka u\u0308le kahe kraadi ku\u0308nnise. Osundades valitsustevahelise kliimamuutuste paneeli (IPCC) u\u0308ht viimastest aruannetest: \u201eMis tahes edasine viivitus koosko\u0303lastatud u\u0308lemaailmses kohanemis- ja leevendamistegevuses ja\u0308tab kasutamata po\u0303gusa ja kiiresti sulguva vo\u0303imaluste akna ko\u0303igile elamisva\u0308a\u0308rse ja kestliku tuleviku kindlustamiseks.\u201c"}, {"text_idx": "#000010", "text": "Teie kogemused po\u0303hinevad raskel poliitikakujundamise reaalsusel, mis seisneb tegelemises riikide ja u\u0308hiskonnaga, et luua u\u0308hiskondlikke leppeid. Oleks huvitav kuulda, kui optimistlik vo\u0303i pessimistlik te olete globaalse su\u0308sinikuneutraalsele maailmale u\u0308lemineku suhtes selle kitsa vo\u0303imaluste akna piires, mis meil veel olla vo\u0303ib."}, {"text_idx": "#000012", "text": "Soome innovatsioonifondi Sitra president. Tema peamine eesma\u0308rk on juhtida Sitra to\u0308o\u0308d selliselt, et fond suudaks genereerida uusi ideid, mis on abiks otsustajatele nii u\u0308hiskonnas kui ka eraettevo\u0303tetes, ning katsetada ja kontrollida uusi tegutsemismudeleid. Katainen soovib, et Sitra ideed jo\u0303uaksid laiema rahvusvahelise publikuni, sest paljud fondi uuritavad ilmingud ei ole vaid u\u0308he riigi, vaid u\u0308leilmsed probleemid. Eriti pakub talle huvi turumajanduse muutmine selliseks, et see vastaks ringmajanduse ja kestlikkuse po\u0303himo\u0303tetele. Veel soovib Katainen, et Sitra o\u0303hutaks arutelu meie tulevikku kujundavate jo\u0303udude u\u0308le. Kataise karja\u0308a\u0308r on keskendunud u\u0308hiskonna muutuste analu\u0308u\u0308sile, otsides lahendusi ja langetades otsuseid. Enne Sitra presidendiks saamist oli Katainen Euroopa Komisjoni to\u0308o\u0308kohtade, majanduskasvu, investeeringute ja konkurentsivo\u0303ime eest vastutav asepresident. Enne seda to\u0308o\u0308tas ta Soome peaministri ja rahandusministrina. 15 aasta jooksul Soome Eduskunna liikmena oli ta muu hulgas ka tulevikukomisjoni esimees."}, {"text_idx": "#000013", "text": "Minu lootuste allikaks on see, et turujo\u0303ududest vo\u0303ib ko\u0303vasti kasu olla. Turu reageerimine vo\u0303ib olla vo\u0303rreldes avaliku sektoriga mo\u0303jukam. To\u0308o\u0308stusharud on juba ma\u0308rgatavalt va\u0308hendanud oma su\u0308sinikuheidet. Kui ettevo\u0303tted vo\u0303i tarbijad hakkavad no\u0303udma puhtamaid lahendusi ja null- vo\u0303i miinusheitega tootmist, kiirendavad nad u\u0308leminekut isegi rutemini, kui oskasime oodata."}, {"text_idx": "#000015", "text": "Pean siinkohal esile tooma ringmajanduse, sest ehkki maailm ei pruugi praegu veel ringne olla, on olemas selge suundumus: to\u0308o\u0308stused ja ettevo\u0303tted liiguvad rohkem ringmajandusmudelite poole. See on katsetamata ja va\u0308lja selgitamata vo\u0303imalus. Kui ma arve o\u0303igesti ma\u0308letan, jo\u0303uab taas-kasutusse ainult u\u0308heksa protsenti tarbitud loodusvaradest, mis ta\u0308hendab, et sellel valdkonnal on tohutu potentsiaal."}, {"text_idx": "#000017", "text": "Kahjuks, kui me vaatame vo\u0303etud kohustusi ja kuidas me nendega oleme hakkama saanud, ei ole me veel kuhugi jo\u0303udnud \u2013 oleme tegelikult pa\u0308ris ko\u0303vasti maha ja\u0308a\u0308nud."}, {"text_idx": "#000018", "text": "T. J.: See on va\u0308ga huvitav. Ma jagan teie arvamust vabaturujo\u0303udude ta\u0308htsuse kohta. Siiski, mo\u0308o\u0308dunud aasta lo\u0303pu ja selle aasta alguse arengud \u2013 ma mo\u0303tlen energiahinna muutlikkust \u2013 mo\u0303jutavad u\u0308hiskonna arusaama sellest, mis seda pu\u0308simatust po\u0303hjustab. Muidugi vo\u0303ib paljuski su\u0308u\u0308distada Venemaad \u2013 mida too on teinud Euroopa energiaturule oma gaasitarnetega \u2013, kuid samal ajal on populistlikke jo\u0303ude, kes kargavad kiiresti selle teema kallale ja u\u0308tlevad: \u201eNendes ha\u0308dades on su\u0308u\u0308di Euroopa Liidu rohelepe ja u\u0308leminek puhtale energiale.\u201c"}, {"text_idx": "#000019", "text": "Kas me vo\u0303ime a\u0308kki selle u\u0308lemineku vussi keerata, kui ja\u0308tame ta lihtsalt turujo\u0303udude hooleks? Sel juhul sekkuvad a\u0308a\u0308rmiselt polariseerunud sisepoliitika, kliimamuutuste eitamine ja euroskepsis, mis ta\u0308hendab, et ko\u0303ike, mida EL on kokku leppinud, tuleb torpedeerida."}, {"text_idx": "#000020", "text": "Tulles turu juurde tagasi, tavapa\u0308rane fossiilku\u0308tuste to\u0308o\u0308stus ja\u0308a\u0308b endiselt suureks finantsmagnetiks. Rahvusvahelise Valuutafondi (IMF) andmetel ulatusid fossiilku\u0308tuste toetused 2020. aastal kuue triljoni dollarini. IMF ma\u0308rgib, et \u201enull-heite lubadustest ja keslikkust rahastamisest tulenev hoog ei ta\u0308henda veel suurt kasvu puhta energia projektidele tehtavates tegelikes kulutustes\u201c. Kas oleme to\u0303esti kindlad, et kui ja\u0308tta see ta\u0308ielikult turu ja tarbijate surve hooleks, siis paneb uute a\u0308rimudelite hoog ja to\u0303mbejo\u0303ud asjad lihtsalt iseenesest paika? Vo\u0303i vajame u\u0308lemineku suunamiseks ja kiirendamiseks jo\u0303ulisemat u\u0308lalt alla suunatud poliitikat?"}, {"text_idx": "#000021", "text": "J. K.: Ma arvan, et me vajame mo\u0303lemaid. Kindlasti ei saa me ja\u0308tta ko\u0303ike turu ja tarbijate no\u0303udluse hooleks. Siiski on need niisama ta\u0308htsad selles mo\u0303ttes, et vo\u0303ime omavahel edukalt kombineerida majanduskasvu ja CO2 heitkoguste va\u0308hendamist."}, {"text_idx": "#000022", "text": "Siiski on seda turumehhanismi va\u0308ga vaja, vastasel juhul pa\u0308rsivad u\u0308lalt alla meetmed majanduskasvu. Suurimad probleemid on praegu kiirenev inflatsioon ning ebastabiilsusest ja Ukraina so\u0303jast tulenev majanduslangus. Tegelikult on ku\u0308llalt lihtne o\u0308elda, et ko\u0303rge inflatsiooni ja ebakindla majanduse to\u0303ttu peame ajutiselt mo\u0303ne sammu taganema \u2013 me na\u0308eme, et seda juhtub juba praegu. Selline populistlik poliitiline surve vo\u0303ib kliimapoliitika u\u0308sna ma\u0308rkimisva\u0308a\u0308rselt proovile panna."}, {"text_idx": "#000023", "text": "On palju teisigi na\u0308iteid. Na\u0308iteks ootab Soomes suur tuuleenergia projekt keskkonnamo\u0303jude analu\u0308u\u0308si valmimise ja\u0308rel. Avalik sektor toimib harilikult va\u0308ga aegamo\u0308o\u0308da. Valitsus on keskkonnamo\u0303ju hindamiseks palganud lisato\u0308o\u0308jo\u0303udu, et nendele investeerimisprojektidele kaasa aidata, seega on oodata tuuleenergia investeeringute buumi."}, {"text_idx": "#000024", "text": "See on vastumeede inflatsiooni po\u0303hjustatud majanduslangusele. Mida rohkem meil on investeeringuid, seda paremini la\u0308heb majandusel. Isegi kriisi ajal peame lu\u0308hiajalise keskendumise asemel kaaluma, mis on o\u0303ige keskmises ja pikas vaates."}, {"text_idx": "#000025", "text": "Na\u0308iteks kui Fukushima tuumajaam suleti, suutis Jaapan asendada 50 protsenti riigi tuumaenergia tarbimisest sa\u0308a\u0308stmise ja energiato\u0303hususe kaudu. Algselt olid need u\u0308lalt alla meetmed: valitsus pani paika, kui palju energiat u\u0308ks pere vo\u0303is tarbida. Siiski ja\u0308rgnesid sellele ma\u0308rkimisva\u0308a\u0308rsed investeeringud energiato\u0303hususse. Ja nu\u0308u\u0308dseks tarvitab Jaapan va\u0308hem energiat, kui tegi seda enne Fukushima o\u0303nnetust."}, {"text_idx": "#000026", "text": "Isegi ilma kriisideta suutis Holland kahe aastaga, 2019\u20132021, to\u0303sta tuule- ja pa\u0308ikeseenergia tootmist ku\u0308mme protsenti. Holland toodab praegu rohkem pa\u0308ikeseenergiat kui na\u0308iteks Kreeka."}, {"text_idx": "#000027", "text": "Ja vaadakem Eestit. 2019. ja 2021. aasta vahel to\u0303usis pa\u0308ikeseenergia osakaal va\u0308hem kui protsendilt peaaegu nelja protsendini, mis ta\u0308hendab, et asjad vo\u0303ivad juhtuda. See on poliitika ja turuosaliste teha."}, {"text_idx": "#000029", "text": "T. J.: Te olete tuvastanud u\u0308he ilmse kitsaskoha meie kriisivastuses \u2013 avaliku sektori regulatiivne raamistik ja tempo, millega see viib ellu vajalikke muudatusi vo\u0303imaldamaks turuosalistel laieneda ja pakkuda rohkem taastuvenergiat."}, {"text_idx": "#000030", "text": "Mis puudutab u\u0308hiskondlikku aspekti, on aktiivsust palju. Ja poliitikamaailm vastab rahva no\u0303udlusele, saates turgudele o\u0303igeid impulsse. Ometi pole na\u0308ha kuigi suurt indu ega tunnetatud ha\u0308davajadust muuta meie argielu. Meie mugavale ja jo\u0303ukale La\u0308a\u0308ne u\u0308hiskonnale on vastumeelt va\u0308hendada tarbimist, kaasa arvatud energia tarbimist, kui just valitsus meil seda teha ei ka\u0308si \u2013 nii nagu Jaapan tegi. Inimesed muudavad harva oma raiskajalikke harjumusi, mis pumpavad u\u0308ha enam CO2 atmosfa\u0308a\u0308ri."}, {"text_idx": "#000031", "text": "USAs on ku\u0308tust o\u0303giva monstrumiga paarisaja meetri kaugusele kaubanduskeskusse so\u0303ita ikka veel pigem norm kui erand, samal ajal haaravad eurooplased endiselt odavlende tarbetuteks reisideks. Va\u0308ljaspool La\u0308a\u0308nt pu\u0308u\u0308dlevad inimesed sellise elustiili poole, kuigi see saavutatakse suure kuluga keskkonnale ja kliimale. Ko\u0303ik see suurendab energiatarbimist nii to\u0308o\u0308stuses, teeninduses kui ka kodumajapidamistes, millest enamik kasutab endiselt fossiilku\u0308tust."}, {"text_idx": "#000032", "text": "Tavapa\u0308rane fossiilku\u0308tuste to\u0308o\u0308stus ja\u0308a\u0308b endiselt suureks finantsmagnetiks. Rahvusvahelise Valuutafondi andmetel ulatusid fossiilku\u0308tuste toetused 2020. aastal kuue triljoni dollarini."}, {"text_idx": "#000033", "text": "Peale turujo\u0303udude ja u\u0308lalt alla poliitika, mida tuleks veel teha, et luua alt u\u0308les u\u0308hiskondlik massiliikumine, mis viiks meid su\u0308sinikuvabasse, null-heitega tulevikku?"}, {"text_idx": "#000034", "text": "J. K.: See on ta\u0308htis mo\u0303te. Alles hiljuti pidasin endamisi aru, millal oli meil viimati u\u0308leriigiline arutelu energiasa\u0308a\u0308stu vo\u0303i -to\u0303hususe u\u0308le. Aeg-ajalt tuleb mo\u0303ni uudis, mis ra\u0308a\u0308gib meile, et kui ka\u0308ime saunas iga pa\u0308eva asemel kolm korda na\u0308dalas, sa\u0308a\u0308stame tublisti energiat. Motivatsioonitegur puudub, kui energiahinnad on ku\u0308llalt madalad ja tavakodanikele polnud see teema kuigivo\u0303rd ta\u0308htis."}, {"text_idx": "#000035", "text": "Aga nu\u0308u\u0308d, eriti kui inflatsioon kogub hoogu, vo\u0303iks olla paras aeg hakata ra\u0308a\u0308kima energia sa\u0308a\u0308stmisest: kui tahate sa\u0308a\u0308sta pisut raha \u2013 sa\u0308a\u0308stke ka energiat. Need on va\u0308ikesed asjad, mida igau\u0308ks meist vo\u0303ib teha."}, {"text_idx": "#000036", "text": "Sitra, mille heaks ma to\u0308o\u0308tan, on innustanud Soome valitsust ja mo\u0303ningaid suurlinna ametiasutusi algatama avalikke energiasa\u0308a\u0308stuprojekte, et avalik sektor oleks eeskujuks. Langetades toatemperatuuri u\u0308he kraadi vo\u0303rra, hoiab see ku\u0308tmiselt kokku viis protsenti energiat. Jo\u0303upingutus on minimaalne, kuid tulemus ta\u0308helepanuva\u0308a\u0308rne."}, {"text_idx": "#000037", "text": "Avalik sektor saab pakkuda peredele vo\u0303i kinnisvaraomanikele energiato\u0303hususse investeerimiseks rohkem toetusi vo\u0303i muid stiimuleid. Euroopal on veel palju to\u0308o\u0308d a\u0308ra teha: paljud majad ei ole ha\u0308sti soojustatud, seega tarbivad need endiselt palju energiat. On palju ha\u0308id na\u0308iteid, kuidas riigid ja piirkonnad on teinud suuri investeeringuid ja tavakodanikud on sellest rahalist kasu saanud. Saame palju a\u0308ra teha ilma oma elatustaset kahjustamata."}, {"text_idx": "#000039", "text": "Ko\u0303ik taandub taskukohase tehnoloogia ja rahastuse ka\u0308ttesaadavusele. Tehnoloogia ei ole imevahend, kuid sel on energiapo\u0308o\u0308rde ajal suur osa. U\u0308ha odavam ja to\u0303husam tehnoloogia puhaste taastuvate ressursside arendamiseks, elektritootmiseks (tuule-, pa\u0308ikese-, soojusenergia), arukate vo\u0303rkude loomiseks, transpordi elektrifitseerimiseks ja energia salvestamiseks annab lootust, et sellise tehnoloogia kiire laiem levik muudab energiavaldkonda kiiremini, kui ilmselt oskaksime arvatagi. Mo\u0303ni riik vo\u0303ib isegi a\u0308ra kasutada vo\u0303imaluse ja\u0308tta vahele pa\u0308randlahendused, millega oleme ha\u0308das arenenud maailmas."}, {"text_idx": "#000040", "text": "Selles kontekstis on tuumaenergia u\u0308ks meie pa\u0308randlahendustest, kuid va\u0308hemalt va\u0308ljaspool la\u0308a\u0308neriike elab see u\u0308le taassu\u0308ndi. Uue po\u0303lvkonna reaktorid on juba saadaval, aga olemas on ka innovaatorite entusiasm va\u0308ikeste moodulreaktorite suhtes, paremad vo\u0303imalused tuumaja\u0308a\u0308tmete ladustamiseks ja isegi uudsed lahendused tuumaja\u0308a\u0308tmete taaskasutamiseks. Need on andnud tuumaenergiale uue hoo \u2013 toetada ja ta\u0308iendada taastuvenergiat tulevikus."}, {"text_idx": "#000041", "text": "Esmalt Ts\u030cornobo\u0303li ja hiljem Fukushima katastroofi tekitatud u\u0308hiskondlikud sisemised to\u0303kked on osutunud va\u0308ga vo\u0303imsaks. Isegi energiakriisist, mis a\u0308hvardab geopoliitilise vastandumise tagaja\u0308rjel Venemaaga, ei na\u0308i piisavat, et veenda kedagi peatama vo\u0303i aeglustama viimaste allesja\u0308a\u0308nud tuumajaamade ka\u0308igust ko\u0303rvaldamist."}, {"text_idx": "#000042", "text": "Soome, vastupidi, paistab olevat va\u0308ga rahul tuumaenergiaga, mis on osa u\u0308ldisest energiatoodangust, ja oskab seda lo\u0303imida taastuvenergiaga. Kas tuumaenergia ja\u0308a\u0308b ko\u0303ige julgemate ja leidlikumate pa\u0308rusmaaks, peaaegu nis\u030ciks? Vo\u0303i omandab see su\u0308sinikuneutraalses maailmas taas keskse rolli?"}, {"text_idx": "#000043", "text": "J. K.: Alati on hea omada laia energiaallikate kombinatsiooni, nii et riik ei so\u0303ltu kunagi liiga palju vaid u\u0308hest allikast."}, {"text_idx": "#000044", "text": "Seda silmas pidades on tuumaenergial tulevikus ja\u0308tkuvalt ta\u0308htis osa \u2013 eriti pisematel moodulreaktoritel. Nendega vo\u0303ib asendada kohalikku vo\u0303i piirkondlikku so\u0308e- vo\u0303i puidupo\u0303letamise energiat. Nendest vo\u0303ib saada iga riigi energiaallikate kombinatsiooni ta\u0308htis osa."}, {"text_idx": "#000045", "text": "Kui Fukushima tuumajaam suleti, suutis Jaapan asendada 50 protsenti riigi tuumaenergia tarbimisest sa\u0308a\u0308stmise ja energiato\u0303hususe kaudu."}, {"text_idx": "#000046", "text": "Arvestades sellise eesrindliku tehnoloogiaga, tunduvad investeeringud taastuvenergiasse, na\u0308iteks vesiniku- ja va\u0308iksematesse moodulreaktoritesse, to\u0303epoolest paljulubavad. Siiski ei tohiks energiat toota pidevate riiklike toetuste najal, vaid see peaks olema turupo\u0303hine. See on kasulik ka avalikule sektorile, sest va\u0308hem bu\u0308rokraatiat vo\u0303imaldab energiasektoril investeerida uutesse ressurssidesse."}, {"text_idx": "#000047", "text": "T. J.: Vaadates kaugemale ringmajandusmudelite tulevikku, tekitab puhas tehnoloogia vajadust mitmesuguste maavarade ja\u0308rele: alates nn haruldastest muldmetallidest kuni tavapa\u0308rasemateni, nagu alumiinium, vask ja eriti liitium. Eeldatakse, et no\u0303udlus nende ja\u0308rele kasvab plahvatuslikult, mo\u0303ne hinnangu ja\u0308rgi 2040. aastaks neli korda."}, {"text_idx": "#000049", "text": "Suur osa ha\u0308irivast, mu\u0308rgiseid ja\u0308a\u0308tmeid tekitavast tegevusest on koondunud riikidesse, kus on viletsad keskkonnano\u0303uded ja lo\u0303tv o\u0303iguskord koos no\u0303rga valitsusega ning korruptsiooniprobleemid. Paljud arengumaad seavad majandusarengu keslikkusest ettepoole. On oht, et me tekitame kohalikele o\u0308kosu\u0308steemidele kahju, mis on samava\u0308a\u0308rne su\u0308sivesinike ekstraheerimisega."}, {"text_idx": "#000050", "text": "Isegi kui tegu on vesinikuga, toob u\u0308leilmse tootmise ja jaotamise plaan to\u0308o\u0308stuse riikidesse ja piirkondadesse, kus on tohutu pa\u0308ikeseenergia potentsiaal, kuid kes vo\u0303ivad sellegipoolest juba ha\u0308das olla magevee ka\u0308ttesaadavusega. Na\u0308iteks riikides nagu Eesti ja Ukraina, mis pakuvad ma\u0308rkimisva\u0308a\u0308rset rohelise vesiniku tootmisvo\u0303imekust, on Maailma Loodusvarade Instituudi hinnangul 2040. aastaks oodata veestressi taseme to\u0303usu. Kui puuduvad uuenduslikud tehnoloogilised lahendused, nagu vesiniku tootmine mereveest ilma energiamahuka magestamiseta, vo\u0303ib vesinik tulevikus po\u0303hjustada nn veeso\u0303du."}, {"text_idx": "#000053", "text": "Po\u0303himo\u0303tteliselt vo\u0303iksime alustada ringmajanduse vo\u0303imaluste uurimisest. Ko\u0303igest u\u0308heksa protsenti kogu maailmas tarbitavatest ressurssidest la\u0308heb materjaliringlusse, seega potentsiaali jagub. Arvestades nappust, peab to\u0308o\u0308stus rakendama uusi ringseid a\u0308rimudeleid. Tegu on siiski vaid osalise lahendusega, sest pole piisavalt andmeid, mis na\u0308itaksid, mil ma\u0308a\u0308ral suudab ringmajandus toorainevajadust asendada."}, {"text_idx": "#000054", "text": "Pealegi on sa\u0308a\u0308stval kaevandamisel veel u\u0308ks ku\u0308lg: on ha\u0308id ja halbu kaevandamisviise. Ja see on Soomes aktuaalne teema. Lapimaal leidub rohkesti akudele ja tuuleturbiinidele vajaminevat toorainet, kuid piirkonnas on palju loodusva\u0308a\u0308rtusigi. Need, kes pooldavad uutele kaevandusettevo\u0303tetele lubade va\u0308ljastamist just selles piirkonnas, u\u0308tlevad, et teine vo\u0303imalus oleks sama toorainet osta Hiinast, kus kaevandamisviisid ei ole nii kestlikud kui Soomes."}, {"text_idx": "#000056", "text": "T. J.: Me peaksime ka aitama riikidel oma valitsemistavasid parandada ja keskkonnajuhtimisno\u0303udeid juurutada."}, {"text_idx": "#000057", "text": "Energiapo\u0308o\u0308re ja majanduse u\u0308mberkujundamine toovad kahtlemata kaasa suuri u\u0308mberpaigutusi u\u0308leilmsetes tarneahelates. Na\u0308iteks so\u0303ltub maailm Hiinast sealsete haruldaste muldmetallide pa\u0308rast ning meil tundub nappivat tarkust ja ettena\u0308gelikkust, et va\u0308ltida selliseid geopoliitiliselt mu\u0308rgiseid umbso\u0303lmi. Milline tagaja\u0308rg on Euroopa so\u0303ltuvusel Venemaa naftast ja gaasist, on veel u\u0308ks ilmekas na\u0308ide: oleme korduvalt o\u0308elnud, et peaksime riski hajutama, kuid praegu, va\u0308ga a\u0308a\u0308rmuslikes oludes, on meil raske loobuda sellest ohtlikust energiaso\u0303ltuvusest ja suurendada survet Venemaale, lo\u0303petamaks so\u0303da Ukrainas."}, {"text_idx": "#000058", "text": "Riikides nagu Eesti ja Ukraina, mis pakuvad ma\u0308rkimisva\u0308a\u0308rset rohelise vesiniku tootmisvo\u0303imekust, on Maailma Loodusvarade Instituudi hinnangul 2040. aastaks oodata veestressi taseme to\u0303usu."}, {"text_idx": "#000060", "text": "Kas tuleviku tarneahelate loomisel on vo\u0303imalik selliseid ohtlikke umbso\u0303lmi va\u0308ltida? Kas te endise Euroopa Komisjoni volinikuna usute, et ELil peaks olema suurem osa tarneahelapoliitika juhtimisel? Milliseid konkreetseid vahendeid saab EL kohaldada, et hoida a\u0308ra sellist olukorda nagu see, millesse oleme Venemaa suhtes sattunud?"}, {"text_idx": "#000061", "text": "J. K.: Eelko\u0303ige on Venemaa ru\u0308nnak Ukraina vastu jaganud maailma taas demokraatlikuks ja autokraatlikuks leeriks. La\u0308heb vaja imet, et va\u0308ltida sa\u0308a\u0308raste stsenaariumide kordumist tulevikus."}, {"text_idx": "#000062", "text": "Isegi kui Venemaa majandus on vaid pisut suurem kui Hispaania oma ja va\u0308iksem kui Itaalia oma, suudab Venemaa sellest hoolimata tekitada ma\u0308rkimisva\u0308a\u0308rset kahju u\u0308leja\u0308a\u0308nud maailmale: Aafrika mandril on toidupuudus, Euroopa tunneb so\u0303ja mo\u0303ju oma majanduslikule o\u0303itsengule. Need arengud ja uus \u201eleeristumine\u201c sunnivad ELi paratamatult u\u0308mber hindama meie kerksust mitte ainult energeetikas, vaid majanduses mujalgi."}, {"text_idx": "#000063", "text": "Na\u0308iteks pooljuhid: 90 protsenti kvaliteetsetest pooljuhtidest toodetakse Taiwanis. Ja kuigi Taiwan ise ei ole probleem, on u\u0308ldteada, et selle suhted Hiinaga vo\u0303ivad la\u0308hitulevikus po\u0303hjustada ebakindlust."}, {"text_idx": "#000064", "text": "Peame hoolikalt hindama oma haavatavust ja koostama strateegia, kuidas va\u0308hendada so\u0303ltuvust toorainest ja eelko\u0303ige energiast. Kuigi energiapoliitika on ELi liikmesriikide valitsuste ka\u0308es, na\u0308itab praegune kriis, et peame arvestama kollektiivse kerksusega ja u\u0308histe jo\u0303upingutustega selle tugevdamiseks \u2013 see on kahtlemata kogu ELi probleem. ELi majandused on omavahel niivo\u0303rd seotud, et u\u0308he riigi probleemid vo\u0303ivad kergesti teistele u\u0308le kanduda."}, {"text_idx": "#000065", "text": "T. J.: Sellegipoolest peame asju ajama suurte autoritaarsete rez\u030ciimidega, sest vajame koosto\u0308o\u0308d nendega. Peame neid veenma globaalseid kliimaeesma\u0308rke ta\u0308itma, sest jagame u\u0308ht ja sama Maad. Meie erinevustest hoolimata peame ja\u0308tkama teed u\u0308histe eesma\u0308rkide poole, kui tahame tagada oma liigi pu\u0308simaja\u0308a\u0308mise."}, {"text_idx": "#000067", "text": "Venemaa edusammud ja komistuskivid Arktikas"}, {"text_idx": "#000068", "text": "Alates president Vladimir Putini teise ametiaja (2004\u20132008) lo\u0303pust on Venemaa u\u0308ha sagedamini heitnud pilke po\u0303hjakaarde. See po\u0303hjustab La\u0308a\u0308nes kartust, et alanud on vo\u0303idujooks Arktikale, ent Arktika taasma\u0308rkamine on samavo\u0303rd Venemaa riigisisene areng: Moskva tahab oma ku\u0308lmunud tagahoovi vormida nn strateegiliseks ressursibaasiks 21. sajandile."}, {"text_idx": "#000069", "text": "Milline on olnud sanktsioonide mo\u0303ju Venemaa naftasektorile?"}, {"text_idx": "#000070", "text": "Rahanappus sunnib Venemaa naftatootjaid ka\u0308rpima vajalikke investeeringuid."}, {"text_idx": "#000071", "text": "Natalja Viilmann: Avatud strateegiline autonoomia \u2013 trendikad so\u0303nad vo\u0303i paradigma muutus?"}, {"text_idx": "#000072", "text": "Majanduslik ja rahanduslik avatus on olnud viimased aastaku\u0308mneid ELi riikide majandusele o\u0303nnistuseks. Avatuse ko\u0303rval aga vajab EL u\u0308ha enam oma majanduse strateegilise autonoomia ehitamist, et tulla toime geopoliitiliste proovikivide ja liigsest so\u0303ltuvusest tulenevate ohtudega."}, {"text_idx": "#000074", "text": "Afganistani so\u0303da oli sedavo\u0303rd kulukas, et lo\u0303i omal ajal No\u0303ukogude Liidu majandusse korraliku augu ja aitas sel moel riigi lo\u0303pule kaasa, meenutab Euroopa Poliitikaanalu\u0308u\u0308si Keskuse vanemteadur Charlotta Colle\u0301n, kelle so\u0303nul on Ukraina so\u0303da Venemaa viimaste aastaku\u0308mnete ko\u0303ige kallim ettevo\u0303tmine."}, {"text_idx": "#000075", "text": "Euroopal seisab ees ra\u0308nkraske talv"}, {"text_idx": "#000076", "text": "Euroopa on u\u0308ha tugevama idakaarest la\u0308htuva surve all. Kui Valgevene diktaator Aljaksandr Lukas\u030cenka oli suve jooksul katsetanud ra\u0308ndevoogude paiskamist relvana Leedu ja La\u0308ti piirile, siis nu\u0308u\u0308d on ta kogunud piisavalt \u201einimlaskemoona\u201c, et saata mitte enam sadu, vaid lausa tuhandeid inimesi Euroopa Liidu piiridest la\u0308bi murdma. Kuz\u0301nica Poola piiril oli ko\u0303igest esimene suur katsetus, millele kindlasti ja\u0308rgneb palju teisi, et survestada Euroopa Liitu mo\u0308o\u0308nma Minski rez\u030ciimi legitiimsust."}, {"text_idx": "#000077", "text": "Kesk-Aasia keset Vene ja Hiina pingeid"}, {"text_idx": "#000078", "text": "Kesk-Aasia majandusruum ja geopoliitiline asend muudavad piirkonna nii Venemaale kui Hiinale hindamatuks. Kuna kahe suurjo\u0303u suhted tulevikus ilmselt halvenevad, ja\u0308tab see Kesk-Aasia keset pingeid. Euroopa Liit saaks pakkuda Kesk-Aasiale sel keerulisel ajal ha\u0308davajalikku partnerlust."}, {"text_idx": "#000079", "text": "Kord kuus u\u0308levaade analu\u0308u\u0308sidest ja kommentaaridest ning Eesti va\u0308lis- ja julgeolekupoliitikast sinu e-postkasti."}, {"text_idx": "#000080", "text": "Diplomaatia mo\u0303testab Eesti va\u0308lis-, kaitse- ja julgeolekupoliitikat ning aitab su\u0308gavamalt mo\u0303ista maailmas toimuvat."}]